
	1.
	Likumprojekts (grozījumi)
9. pants. papildināt septīto daļu aiz vārdiem "trīs gadi" ar vārdiem "no ēkas vai tās daļas pieņemšanas ekspluatācijā";
	Iebildums
Standartā LVS EN 15378-3:2020 "Ēku energoefektivitāte. Ēku apkures sistēmas un SKŪ. 3. daļa: Izmērītā energoefektivitāte M3-10 un M8-10 moduļiem" noteikts, ka  izmērītā energosnieguma novērtēšanai nepieciešami enerģijas patēriņa dati par vismaz 3 gadu periodu. 
Pēc ēkas nodošanas ekspluatācijā, līdz pilnīgai visu inženiertehnisko sistēmu noregulēšanai un faktiskai pilnīgai ēkas ekspluatācijai var paiet gads un pat vairāk, tādēļ sākotnējie enerģijas patēriņa dati var nebūt piemēroti ēkas energosertifikācijas vajadzībām. Līdz ar to standartam LVS EN 15378-3:2020 atbilstoša ēkas energosertifikācija pēc pārbūves būtu veicama ne agrāk kā četrus līdz piecus gadus pēc ēkas nodošanas ekspluatācijā.
Piedāvātā redakcija
8.panta septītajā daļu izteikt šādā redakcijā: (7) Ēkas energosnieguma sertifikāta derīguma termiņš ir 10 gadi, ēkas pagaidu energosnieguma sertifikāta derīguma termiņš ir 5 gadi no būves nodošanas ekspluatācijā brīža.  Ēkas energosnieguma sertifikāts vai ēkas pagaidu energosnieguma sertifikāts zaudē spēku, ja ēkai vai ēkas daļai tiek izsniegts jauns ēkas energosnieguma sertifikāts vai jauns ēkas pagaidu energosnieguma sertifikāts.
	Dzintars Grasmanis (VNI)

	2.
	Likumprojekts (grozījumi)
6. pants. "3.1 pants. Publisko sektora subjektu ēku atjaunošana

(1) Publiskā sektora subjektu īpašumā esošo ēku atjaunošanas apjomu nosaka un tā izpildi nodrošina ministrijas vai pašvaldības līmenī, ņemot vērā attiecīgās ministrijas vai pašvaldības, kā arī to pakļautībā vai pārraudzībā esošo publiskā sektora subjektu īpašumā esošās ēkas.

(2) Katru gadu atjauno vismaz trīs procentus no attiecīgās ministrijas vai pašvaldības līmenī noteiktās publiskā sektora subjektu īpašumā esošo ēku kopējās platības, lai tās pēc atjaunošanas atbilstu vismaz gandrīz nulles enerģijas ēkas prasībām. Kopējā platībā ieskaita ēkas, kuru platība pārsniedz 250 kvadrātmetrus un kuras 2024. gada 1. janvārī neatbilda gandrīz nulles enerģijas ēkas prasībām.

(3) Šā panta otrajā daļā noteiktās prasības nepiemēro sociālajām dzīvojamām mājām, ja to atjaunošana nav izmaksu ziņā neitrāla vai ja atjaunošanas rezultātā īres maksas pieaugums pārsniegtu attiecīgās ēkas iedzīvotāju enerģijas izmaksu ietaupījumu.

(4) Ēku ieskaita attiecīgās ministrijas vai pašvaldības līmenī noteiktajā publiskā sektora subjektu īpašumā esošo ēku kopējā platībā arī tad, ja šo ēku tehniski, ekonomiski vai funkcionāli nav iespējams atjaunot tā, lai tā pēc atjaunošanas atbilstu vismaz gandrīz nulles enerģijas ēkas prasībām, izņemot ja uz to attiecas šajā likumā noteiktie izņēmumi. 

(5) Ja attiecīgajā gadā ministrijas vai pašvaldības līmenī atjaunotā publiskā sektora subjektu īpašumā esošo ēku kopējā platība pārsniedz šā panta otrajā daļā noteikto ikgadējo atjaunošanas apjomu, pārsniegumu var ieskaitīt attiecīgās ministrijas vai pašvaldības turpmāko gadu ikgadējā atjaunošanas apjoma izpildē, līdz pārsnieguma apjoms ir pilnībā izmantots.

(6) Šā panta otrajā daļā noteiktā ikgadējā atjaunošanas apjoma izpildē var ieskaitīt jaunu publiskā sektora subjekta īpašumā esošu ēku, kas aizstāj tādu publiskā sektora subjekta īpašumā bijušu ēku, kura nojaukta vai atsavināta.

(7) Būvniecības valsts kontroles birojs izveido, uztur, ne retāk kā reizi divos gados aktualizē un savā tīmekļvietnē publicē publiskā sektora subjektu īpašumā esošo ēku sarakstu. Sarakstā iekļauj ēkas, kuru kopējā platība pārsniedz 250 kvadrātmetrus, norādot vismaz ēkas kopējo platību, gada enerģijas patēriņu un energosnieguma sertifikātā norādīto ēkas energosnieguma klasi.

(8) Publiskā sektora subjekti sniedz Būvniecības valsts kontroles birojam šā panta astotajā daļā minētā saraksta izveidei, uzturēšanai un aktualizēšanai, kā arī šā panta otrajā daļā noteiktā ikgadējā atjaunošanas apjoma izpildes uzraudzībai nepieciešamo informāciju.".
	Priekšlikums
Saskaņā ar Ministru kabineta 2021. gada 19. oktobra noteikumu Nr. 693 “Būvju vispārīgo prasību būvnormatīvs LBN 200-21” 15. un 16. punktu, ēkas kopējā platībā ietver visas iekštelpas (arī neapsildāmus pagrabus un  tehniskos stāvus), gan arī ārtelpas (balkonus, lodžijas, terases, lieveņus, nojumes, ekspluatējamus jumtus).
Neapkurināmi pagrabi, tehniskās telpas un ārtelpas neietilpst likumā definētajā darbības tvērumā, tādēļ to platību arī būtu izslēdzama no kopējā atjaunojamo platību apjoma.
 
Piedāvātā redakcija
Papildināt panta otro daļu ar teikumu: “No kopējās ēku platības ir izslēdzamas neapkurināmu pagrabu, tehnisko telpu un ārtelpu platības.”
	Dzintars Grasmanis (VNI)

	3.
	Anotācija (ex-ante)
3. Tiesību akta projekta ietekme uz valsts budžetu un pašvaldību budžetiem
	Priekšlikums
Lūdzam anotācijas 3.sadaļas punktā “Cita informācija” norādīt, ka likumprojektā paredzēto normu īstenošana tiks nodrošināta to izpildē iesaistīto institūciju esošo līdzekļu ietvaros.
Piedāvātā redakcija
-
	Anželika Osipova (FM)



